
Par atmežošanu nekustamajā īpašumā "Biedrupi" ar kadastra apzīmējumu 98660030102, Miķeļtornis, Tārgales pagasts, Ventspils novads
· 1. Ministru kabinets (adrese – Brīvības bulvāris 36, Rīga, LV-1520) ir izskatījis privātpersonas 2025. gada 17. septembra iesniegumu ''Par atmežošanu nekustamajā īpašumā "Biedrupi" ar kadastra apzīmējumu 98660030102, Miķeļtornis, Tārgales pagasts, Ventspils novads'' (turpmāk – iesniegums), tam pievienotos dokumentus un papildus iegūto informāciju.
· 2. Pēc iesnieguma izskatīšanas Ministru kabinets konstatē:
· 2.1. nekustamais īpašums "Biedrupi" (kadastra numurs 98660030104), kas atrodas Miķeļtornī, Tārgales pagastā, Ventspils novadā, ir reģistrēts Kurzemes rajona tiesas Tārgales pagasta zemesgrāmatā (zemesgrāmatas nodalījuma Nr. 339) uz privātpersonas vāra. Nekustamais īpašums sastāv no trijām (trīs) zemes vienībām un četrām būvēm: zemes vienība ar kadastra apzīmējumu 98660030104, zemes vienība ar kadastra apzīmējumu 98660030101, zemes vienība ar kadastra apzīmējumu 98660030102 un būve ar kadastra apzīmējumu 98660030104001, būve ar kadastra apzīmējumu 98660030104002, būve ar kadastra apzīmējumu 98660030104003, būve ar kadastra apzīmējumu 98660030104005. Servitūta ceļa izbūve plānota zemes vienībā ar kadastra apzīmējumu 98660030102, kuras platība ir 1,4 ha, ko veido mežu platība – 0,4 ha, lauksaimniecībā izmantojamās zemes platība (ganības) – 1,0 ha; 
· 2.2. nekustamais īpašums “Vecbiedrupi” (kadastra numurs 98660030097), kas atrodas Tārgales pagastā, Ventspils novadā, ir reģistrēts Kurzemes rajona tiesas Tārgales pagasta zemesgrāmatā (zemesgrāmatas nodalījums Nr. 336) uz privātpersonas vārda. Nekustamais īpašums sastāv no vienas zemes vienības ar kadastra apzīmējumu 98660030097, kuras platība ir 2,9 ha, ko veido lauksaimniecībā izmantojamās zemes platība (ganības) – 0,6 ha un mežu platība – 2,3 ha.  Saskaņā ar Zemesgrāmatas datiem (I. daļas 1. iedaļa – Nekustams īpašums, servitūti un reālnastas, ieraksts 3.1.) – nostiprināts braucamā ceļa servitūts 70,6 m garumā un 4,5 m platumā, izlietojams zemes vienībā ar kadastra apzīmējumu 98660030102. Kalpojošs nekustams īpašums: “Biedrupi” (Tārgales pagasta zemesgrāmatas nodalījuma Nr. 339);
· 2.3. atmežošana paredzētās darbības īstenošanai ierosināta zemes vienībā "Biedrupi" 2. kvartāla 1. nogabalā 200 m2 platībā, saskaņā ar topogrāfisko plānu, paredzēts cirst astoņus maza diametra pašizsējas rezultātā ieaugušus lapu kokus (divus 30 cm diametrā, trīs 25 cm diametrā, vienu 20 cm diametrā, vienu 15 cm diametrā, un vienu ar trīs atsevišķiem stumbriem 10 cm, 5 cm un 5 cm diametrā) un sīkus nenosakāma izmēra krūmus; 
· 2.4. servitūta ceļa būvniecībai nepieciešama lauksaimniecībā izmantojamās zemes un meža zemes lietošanas kategorijas maiņa zemes vienībā “Biedrupi” aptuveni 318 m2 platībā un meža zemes lietošanas kategorijas maiņa zemes vienībā "Vecbiedrupi" paredzēta 36 m2 platībā, kas atrodas Baltijas jūras un Rīgas līča piekrastes aizsargjoslā un dabas lieguma "Ovīši" neitrālajā zonā. Saskaņā ar Latvijas ģeoloģiskās informācijas aģentūras karšu pārlūku rīku secināms, ka paredzētās darbības vieta atrodas aptuveni 290 m no jūras krasta;
· 2.5. saskaņā ar Ventspils novada teritorijas plānojumu (turpmāk – Teritorijas plānojums) zemes vienības “Biedrupi” (kadastra apzīmējums 98660030102) un zemes vienības “Vecbiedrupi” (kadastra apzīmējums 98660030097) teritorijas plānotā (atļautā) izmantošana ir Lauksaimnieciskā teritorija (L3). Abas zemes vienības atrodas Baltijas jūras un Rīgas līča piekrastes aizsargjoslā, dabas lieguma "Ovīši" neitrālā zonā, Miķeļtorņa ciema robežās. Šaura josla zemes vienības “Biedrupi” ziemeļu daļā gar pašvaldības autoceļu atrodas Baltijas jūras un Rīgas līča piekrastes krasta kāpu aizsargjoslā un pārējā daļa – ierobežotas saimnieciskās darbības joslā. Saskaņā ar Teritorijas plānojuma Teritorijas izmantošanas un apbūves noteikumu (turpmāk – TIAN) 516. punktu: “Lauksaimniecības teritorija (L3) ir funkcionālā zona piejūras ciemos, ko nosaka, lai nodrošinātu tradicionālās viensētu apbūves un piekrastes vēsturiskās kultūrainavas saglabāšanu”, TIAN 19. punkts noteic, ka “Būvniecība zemes vienībā atļauta, ja tai nodrošināta piekļūšana – zemes vienība robežojas ar ceļu, laukumu, ielu vai piekļūšanu nodrošina ceļa servitūts”. Paredzētās darbības īstenošana ir atbilstoša Ventspils novada teritorijas plānojumam;
· 2.6. saskaņā ar Meža likuma 41. pantu attiecīgo platību atmežo, ja tas nepieciešams būvniecībai un, ja personai ir izdots kompetentas institūcijas administratīvais akts, kas tai piešķir tiesības veikt minētās darbības, un persona ir kompensējusi valstij izdevumus, kas saistīti ar atmežošanas izraisīto negatīvo seku novēršanu;
· 2.7. saskaņā ar Aizsargjoslu likuma 6. panta pirmo daļu Baltijas jūras un Rīgas jūras līča piekrastes aizsargjosla izveidota, lai samazinātu piesārņojuma ietekmi uz Baltijas jūru, saglabātu meža aizsargfunkcijas, novērstu erozijas procesu attīstību, aizsargātu piekrastes ainavas, nodrošinātu piekrastes dabas resursu, arī atpūtai un tūrismam nepieciešamo resursu un citu sabiedrībai nozīmīgu teritoriju saglabāšanu un aizsardzību, to līdzsvarotu un ilgstošu izmantošanu. Atbilstoši Aizsargjoslu likuma 36. panta otrās daļas 7. punktam krasta kāpu aizsargjoslā un pludmalē papildus 36. panta pirmajā daļā minētajiem aprobežojumiem aizliegts celt jaunas ēkas un būves un paplašināt esošās, izņemot gadījumus, kad tiek veikta mehānisko transportlīdzekļu stāvlaukumu un glābšanas staciju būvniecība un tiem nepieciešamo pievedceļu un teritorijas labiekārtošanai nepieciešamo mazēku būvniecība, ielu un autoceļu būvniecība vai pārbūve, lai nodrošinātu piekļuvi esošām dzīvojamām ēkām vai šajā pantā atļautās apbūves (ja tur bijusi iepriekšējā apbūve) vajadzībām, ja nepastāv citas piekļuves iespējas. Attiecīgi Aizsargjoslu likuma 36. panta 2.1 daļa nosaka, ka 36. panta otrajā daļā minētās darbības veic, ja veikts paredzētās darbības ietekmes uz vidi sākotnējais izvērtējums un saņemts Vides pārraudzības valsts biroja atzinums par noslēguma ziņojumu, novērtējuma ziņojumu vai izdoti tehniskie noteikumi saskaņā ar likuma ''Par ietekmes uz vidi novērtējumu'' prasībām, kā arī attiecīgā apbūve paredzēta vietējās pašvaldības teritorijas plānojumā;
· 2.8. paredzētajai darbībai 2025. gada 11. septembrī Valsts vides dienests ir veicis ietekmes uz vidi sākotnējo izvērtējumu Nr. AP25SI0158 (turpmāk - sākotnējais izvērtējums) saskaņā ar likuma "Par ietekmes uz vidi novērtējumu" prasībām, kurā vērtēta paredzētās darbības ietekme uz vidi, un pieņēma lēmumu nepiemērot paredzētajai darbībai ietekmes uz vidi novērtējuma procedūru, jo iespējamās nelabvēlīgās ietekmes ir identificētas un to novēršanai vai mazināšanai ir iespējams noteikt un projekta tehniskajos risinājumos iestrādāt atbilstīgus pasākumus, lai novērstu būtiski negatīvu ietekmi uz vidi. Sākotnējā izvērtējumā minēts, ka atbilstoši Dabas aizsardzības pārvaldes dabas datu pārvaldības sistēmā OZOLS pieejamiem datiem, paredzētās darbības vieta atrodas Eiropas nozīmes aizsargājamām dabas teritorijā Natura 2000 – dabas lieguma “Ovīši” neitrālajā zonā, servitūta ceļa vieta šķērso īpaši aizsargājamu biotopu Mežainas jūrmalas kāpas. Sākotnējā izvērtējumā secināts, ka paredzētā darbība – servitūta ceļa izbūve – neatbilst likuma „Par ietekmes uz vidi novērtējuma likumu” 4. pantā un 1. pielikumā noteiktajām darbībām, kurām veicams ietekmes uz vidi novērtējums. Kopumā paredzētās darbības radītā slodze uz apkārtējo vidi nav vērtējama kā intensīva, nozīmīga un kompleksa vai tāda, kas būtiski ietekmētu apkārtējās vides procesus - tās traucējumu aspekts nebūs tik nozīmīgs, lai paredzētajai darbībai būtu nepieciešams piemērot ietekmes uz vidi novērtējuma procedūru;
· 2.9. sākotnējā izvērtējuma ietvaros ir izskatīts Sertificēta sugu un biotopu aizsardzības jomas eksperta 2025. gada 1. augustā sniegtais atzinums Nr. BG2025-3 "par īpaši aizsargājamu augu sugu un biotopu sastopamību nekustamajā īpašumā “Vecbiedrupi” zemes vienībā ar kadastra apzīmējumu 98660030097, Ventspils novada Tārgales pagastā" (turpmāk - atzinums). Atzinumā izvērtēts paredzētās darbības potenciālā ietekmi uz īpaši aizsargājamiem biotopiem un vaskulāro augu sugām, plānotā servitūta ceļa garums ap 70,6 m, platums – 4,5 m, ceļa ar kopējo platību 318 m2. Zemes vienībā "Biedrupi" reģistrēts Eiropas Savienības nozīmes aizsargājamais biotops Mežainās piejūras kāpas aptuveni 0,26 ha platībā, kas ir daļa no lielāka poligona un stiepjas uz ziemeļiem no minētās zemes vienības. Eksperta atzinumā minēts, ka apsekotās teritorijas robežās un tās tiešā tuvumā nav konstatētas citas īpaši aizsargājamas dabas vērtības, bet apsekotajā teritorijā aug liela izmēra bioloģiski vecas priedes, kuras būtu nepieciešams saudzēt un saglabāt arī pēc servitūta ceļa izbūvēšanas. Zemes vienībā "Biedrupi" sastopamais biotops Mežainās piejūras kāpas pēc būtības ir pārmitra ieplaka (nav atbilstošs biotopu raksturojošu pazīmju - zemsedze un mežaudze) un ir iekļauta kā elements lielāka kāpu kompleksā, tad var uzskatīt, ka servitūta ceļa izbūve neradīs būtisku ietekmi uz biotopu;
· 2.10. paredzētajai darbībai Ventspils novada pašvaldība 2024. gada 18. oktobrī ir izsniedzis Tehniskos noteikumus Nr. BIS-BV-6.18-2024-50122 ar izvirzītām prasībām izstrādājot būvprojektu;
· 2.11. Valsts vides dienests 2025. gada 11. septembra vēstulē Nr. 2.16/AP/8190/2025 "Par tehniskajiem noteikumiem" informē, ka paredzētajai darbībai pirms tās uzsākšanas ir nepieciešams saņemt Ministru kabineta ikreizējo rīkojumu atmežošanai, tādējādi paredzētajai darbībai Valsts vides dienests tehniskos noteikumus izdos tikai pēc tam, kad tiks izdots Ministru kabineta rīkojums par atmežošanu, atļaujot atmežot mežu servitūta ceļa izbūvei nekustamā īpašuma “Biedrupi” (kadastra Nr. 98660030104) zemes vienībā ar kadastra apzīmējumu 98660030102, "Biedrupi", Miķeļtornis, Tārgales pagasts, Ventspils novads;
· 2.12. saskaņā ar Aizsargjoslu likuma 36. panta ceturtās daļas 2. punktu krasta kāpu aizsargjoslā aizliegts bez Ministru kabineta ikreizēja rīkojuma mežā veikt būvniecību, kuras rezultātā platība tiek atmežota.
· 3. Ievērojot minētos apsvērumus un pamatojoties uz Latvijas Republikas Satversmes 105. pantu, Aizsargjoslu likuma 36. panta otrās daļas 7. punktā noteikto izņēmumu, Administratīvā procesa likuma 65. panta trešo daļu un 66. panta pirmo daļu, Ministru kabinets nolemj atļaut privātpersonai nekustamā īpašumā "Biedrupi" (kadastra numurs 98660030104), kas atrodas "Biedrupi", Miķeļtornis, Tārgales pagasts, Ventspils novads, un kas sastāv no trijām (trīs) zemes vienībām un četrām būvēm: (zemes vienība ar kadastra apzīmējumu 98660030104, zemes vienība ar kadastra apzīmējumu 98660030101, zemes vienība ar kadastra apzīmējumu 98660030102 un būve ar kadastra apzīmējumu 98660030104001, būve ar kadastra apzīmējumu 98660030104002, būve ar kadastra apzīmējumu 98660030104003, būve ar kadastra apzīmējumu 98660030104005), atmežot meža zemi - zemes vienībā ar kadastra apzīmējumu 98660030102, kuras platība ir 1,4 ha, ko veido mežu platība – 0,4 ha, lauksaimniecībā izmantojamās zemes platība (ganības) – 1,0 ha, un kas nepieciešama servitūta ceļa izbūvei 200 m2 platībā.
· Ja Ministru kabinets neizdos privātpersonai labvēlīgu administratīvo aktu - Ministru kabineta rīkojumu par atmežošanu nekustamajā īpašumā "Biedrupi" (zemes vienības kadastra apzīmējums 98660030102), "Biedrupi", Miķeļtornis, Tārgales pagasts, Ventspils novads, - tiks aizskartas privātpersonas Latvijas Republikas Satversmes 105. pantā garantētās tiesības uz piekļuvi īpašumam, sevitūta tiesības un spēju rīkoties ar to patstāvīgi un neatkarīgi. Lai arī saskaņā ar Latvijas Republikas Satversmes 105. pantu tiesības uz īpašumu nav absolūtas un neierobežotas, salīdzinot privātpersonas tiesību aizskārumu un sabiedrības interešu ieguvumu, jāņem vērā, ka privātpersonas tiesību būtisku ierobežošanu var attaisnot tikai ievērojams sabiedrības interešu ieguvums. Atļaujot servitūta ceļa izbūvi nekustamajā īpašumā, netiek ierobežotas sabiedrības intereses - ikvienas personas publiskās subjektīvās tiesības dzīvot labvēlīgā vidē saskaņā ar Latvijas Republikas Satversmes 115. pantu, jo paredzētā darbība neradīs būtisku ietekmi uz apkārtējiem īpaši aizsargājamiem biotopiem un Baltijas jūras un Rīgas līča piekrastes krasta kāpu aizsargjoslu.
· 4. Šo rīkojumu saskaņā ar Administratīvā procesa likuma 76. panta otro daļu, 188. panta otro daļu un 189. panta pirmo daļu var pārsūdzēt Administratīvajā rajona tiesā mēneša laikā no šā rīkojuma publicēšanas oficiālajā izdevumā "Latvijas Vēstnesis".

